এ লেখা যখন লিখছি তখন ২০১৫’র শেষ সূর্য অস্তমিত হয়ে যাবে। রাত পোহালে ২০১৬’র প্রথম সূর্য প্রথম প্রভাত। এই প্রথম সূর্য বা প্রথম প্রভাত পহেলা বৈশাখের মতো উদযাপন না হলেও মাঝখানের রাতটি দারুণভাবে রঙিন হয়ে ওঠে। অবশ্যই বড় বড় হোটেলগুলোতে। এটা তাদের ব্যবসা। বিদেশী খদ্দের ধরার ব্যবসা। এই ব্যবসা বা খদ্দের ধরার বিষয়টি বড় বড় শহরের অভিজাত এলাকার কোন কোন বাড়িতেও ঘটে। ওই সব বাড়িতে সেলার কর্নারগুলো দেখার মতো এবং থরে থরে সাজানো নানান ব্রান্ডের বোতল। বিদেশী মদ। হোটেলগুলো বিনিময় নিলেও ব্যক্তিপর্যায়ের বাড়িতে বিনিময়ের বিষয়টি থাকে না। তাতে আমন্ত্রিত হন এক শ্রেণীর ঔপন্যাসিক, রাজনীতিক, সাংবাদিকসহ বিভিন্ন পেশার ব্যক্তিবর্গ; এমনকি শিক্ষার সঙ্গে সম্পৃক্ত কিছু উঠতি বুদ্ধিজীবী, যারা মনে করেন গলায় পানি না পড়লে কি বুদ্ধি বেরোয়?